CELEX: 52022PC0100
Language: mt
Date: 2022-03-11
Title: Proposta għal REGOLAMENT TAL-KUNSILL li jistabbilixxi r-regoli għall-eżerċizzju tad-drittijiet tal-Komunità fl-implimentazzjoni tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa, u r-Renju Unit tal-Gran Brittanja u l-Irlanda ta’ Fuq, min-naħa l-oħra

IL-KUMMISSJONI EWROPEA
            Brussell, 11.3.2022
            COM(2022) 100 final
            2022/0070(NLE)
            
            Proposta għal
            REGOLAMENT TAL-KUNSILL
            li jistabbilixxi r-regoli għall-eżerċizzju tad-drittijiet tal-Komunità fl-implimentazzjoni tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa, u r-Renju Unit tal-Gran Brittanja u l-Irlanda ta’ Fuq, min-naħa l-oħra
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Ir-raġunijiet għall-proposta u l-objettivi tagħha
            
            
               
                  Il-Ftehim dwar il-Kummerċ u l-Kooperazzjoni bejn l-Unjoni u r-Renju Unit (il-“Ftehim dwar il-Kummerċ u l-Kooperazzjoni”)
                     1
                   jipprevedi li, f’konformità mal-kundizzjonijiet stabbiliti fih, il-Partijiet jistgħu jadottaw ċerti miżuri unilaterali. 
               
               
                  Fir-rigward ta’ kwistjonijiet li jaqgħu taħt it-Trattat Euratom, jistgħu jiġu adottati miżuri unilaterali mill-Komunità Ewropea tal-Enerġija Atomika (“il-Komunità”) fil-każijiet u skont il-kundizzjonijiet stabbiliti fl-Artikoli 718 u 719 tal-Ftehim dwar il-Kummerċ u l-Kooperazzjoni, mingħajr ma jkun hemm għalfejn li jkun hemm rikors l-ewwel għall-mekkaniżmu għas-soluzzjoni tat-tilwim. Il-miżuri unilaterali inkwistjoni jikkonċernaw is-sospensjoni parzjali jew totali tal-parteċipazzjoni tar-Renju Unit fil-programmi tal-Unjoni kif ukoll it-terminazzjoni parzjali jew totali tagħha. 
               
               
                  Fid-deċiżjoni tiegħu dwar il-konklużjoni tal-Ftehim dwar il-Kummerċ u l-Kooperazzjoni, il-Kunsill ta s-setgħa lill-Kummissjoni biex tadotta l-miżuri msemmija hawn fuq fir-rigward ta’ kwistjonijiet li jaqgħu taħt it-Trattat dwar il-Funzjonament tal-Unjoni Ewropea
                     2
                  , f’isem l-Unjoni u “sakemm jiġi adottat att leġiżlattiv speċifiku li jirregola l-adozzjoni tal-miżuri” skont dan il-Ftehim. 
               
               
                  Il-Kummissjoni u l-Kunsill qablu wkoll dwar dikjarazzjoni konġunta, maħruġa fiż-żmien tal-konklużjoni tal-Ftehim dwar il-Kummerċ u l-Kooperazzjoni, li tipprevedi li, mingħajr preġudizzju għad-dritt ta’ inizjattiva tagħha skont it-Trattati, il-Kummissjoni “se timmira li tipproponi l-att leġiżlattiv speċifiku msemmi hawn fuq sa mhux aktar tard mill-31 ta’ Marzu 2022”
                     3
                  . 
               
               
                  Din il-proposta leġiżlattiva tissodisfa dan l-impenn politiku fir-rigward ta’ kwistjonijiet li jaqgħu taħt it-Trattat Euratom, jiġifieri l-assoċazzjoni tar-Renju Unit mal-programm ta’ Riċerka u Taħriġ tal-Euratom u mal-Impriża Konġunta Ewropea għall-ITER u l-Iżvilupp tal-Enerġija mill-Fużjoni rregolata mill-Ħames Parti tal-Ftehim dwar il-Kummerċ u l-Kooperazzjoni (Parteċipazzjoni fil-programmi tal-Unjoni, ġestjoni finanzjarja tajba u dispożizzjonijiet finanzjarji). Ir-Regolament propost jiżgura li l-Komunità tista’ taġixxi fil-ħin u b’mod effettiv biex tipproteġi l-interessi tagħha fl-implimentazzjoni u l-infurzar tal-Ftehim dwar il-Kummerċ u l-Kooperazzjoni. Ir-Regolament propost jagħti s-setgħa lill-Kummissjoni biex tadotta l-miżuri msemmija hawn fuq, kif ukoll biex tissospendihom u tħassarhom kif xieraq, permezz ta’ atti ta’ implimentazzjoni.
               
            
            
               •Konsistenza ma’ dispożizzjonijiet ta’ politika eżistenti fil-qasam ta’ politika
            
            
               
                  Ma hemm l-ebda preċedent ta’ xi dispożizzjonijiet ta’ politika li jirregolaw l-irtirar u s-sħubija tal-Komunità ma’ Stat Membru preċedenti.
               
               
                  Ir-Regolament propost huwa lex specialis fir-rigward ta’ dispożizzjonijiet oħra tal-liġi Komunitarja sal-punt li dawn id-dispożizzjonijiet jirregolaw l-istess suġġett.
               
               
                  Ftehim bejn il-Gvern tar-Renju Unit tal-Gran Brittanja u l-Irlanda ta’ Fuq u l-Komunità Ewropea tal-Enerġija Atomika għall-Kooperazzjoni dwar l-Użu Sikur u Paċifiku tal-Enerġija Nukleari ġie konkluż fl-istess ħin tal-Ftehim dwar il-Kummerċ u l-Kooperazzjoni
                     4
                  .
               
            
            
               •Konsistenza ma’ politiki oħra tal-Unjoni
            
            
               
                  Proposta leġiżlattiva separata tirregola fost l-oħrajn l-adozzjoni ta’ miżuri unilaterali u ta’ infurzar fil-qasam tal-programmi ta’ riċerka u żvilupp tal-Unjoni.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Il-bażijiet ġuridiċi huma dawk fit-Trattat Euratom li jirregolaw l-oqsma li fihom jista’ jkollhom jiġu adottati miżuri unilaterali, jiġifieri l-Artikoli 7, 47 u 48, flimkien mal-Artikolu 106a li jiddikjara l-Artikolu 291 tat-Trattat dwar il-Funzjonament tal-Unjoni Ewropea applikabbli għat-Trattat Euratom.
               
            
            
               •Sussidjarjetà (għall-kompetenza mhux esklużiva) 
            
            
               
                  mhux applikabbli
               
            
         
         
            
               •Proporzjonalità
            
            
               
                  Safejn id-drittijiet tal-Komunità li għandhom jiġu eżerċitati huma stabbiliti fil-Ftehim dwar il-Kummerċ u l-Kooperazzjoni, il-miżuri proposti ma jeċċedux dak li huwa strettament meħtieġ biex jintlaħaq l-għan li jiġi żgurat eżerċizzju rapidu u effettiv ta’ dawk id-drittijiet. Barra minn hekk, il-kundizzjonijiet li japplikaw skont il-Ftehim għall-adozzjoni ta’ miżuri unilaterali jiżguraw li dawn il-miżuri jkunu limitati għal dak li huwa strettament meħtieġ biex jinkisbu l-għanijiet speċifiċi stabbiliti fih.
               
            
            
               •Għażla tal-istrument
            
            
               
                  Il-forma ta’ regolament taqbel l-aħjar mal-għan segwit, jiġifieri li jiġu stabbiliti prinċipji ġenerali u kundizzjonijiet uniformi għall-eżerċizzju tad-drittijiet disponibbli għall-Komunità fl-implimentazzjoni u l-infurzar tal-Ftehim dwar il-Kummerċ u l-Kooperazzjoni.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •L-evalwazzjonijiet ex post / il-kontrolli tal-idoneità tal-leġiżlazzjoni eżistenti
            
            
               mhux applikabbli
            
            
               •Konsultazzjonijiet mal-partijiet ikkonċernati
            
            
               
                  L-inizjattiva hija ta’ natura proċedurali u istituzzjonali.
               
            
            
               •Ġbir u użu tal-għarfien espert
            
            
               
                  mhux applikabbli
               
            
            
               •Valutazzjoni tal-impatt
            
            
               Ma saret ebda valutazzjoni tal-impatt għar-raġunijiet li ġejjin: 
            
            
               1.Ma hemm l-ebda għażla ta’ politika disponibbli għall-Kummissjoni għaliex: (a) il-proposta prevista torganizza kif il-miżuri diġà miftiehma fi ftehim internazzjonali jittieħdu fil-Komunità mingħajr marġni ta’ varjazzjoni, u (b) il-Kummissjoni impenjat ruħha quddiem il-Parlament Ewropew u l-Kunsill li tippreżenta proposta għal dan l-att leġiżlattiv sa data partikolari. 
            
            
               2.Ma huwa mistenni l-ebda impatt direttament identifikabbli minħabba n-natura proċedurali tal-att.
            
            
               •Idoneità regolatorja u simplifikazzjoni
            
            
               
                  mhux applikabbli
               
            
            
               •Drittijiet fundamentali
            
            
               Il-miżuri adottati skont ir-Regolament propost ikunu azzjoni legali mill-Komunità skont il-Karta tad-Drittijiet Fundamentali. Dan għaliex din l-azzjoni tittieħed f’konformità mar-rekwiżiti li l-azzjoni tittieħed abbażi ta’ bażi ġuridika xierqa, mill-awtoritajiet kompetenti, biex jintlaħaq objettiv leġittimu, jiġifieri dak li jiġu eżerċitati d-drittijiet tal-Unjoni skont il-Ftehimiet imsemmija hawn fuq, u f’konformità mal-prinċipju tal-proporzjonalità.
            
            
               4.IMPLIKAZZJONIJIET BAĠITARJI
            
         
         
            
               
                  mhux applikabbli
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               
                  Stħarriġ tal-implimentazzjoni tar-Regolament propost huwa previst fi żmien ħames snin mid-dħul fis-seħħ tiegħu. Dan il-perjodu huwa konformi mar-rieżami konġunt taż-żewġ Partijiet għat-TCA kif previst fl-Artikolu 776 tat-TCA.
               
            
            
               •Dokumenti ta’ spjegazzjoni (għad-direttivi)
            
            
               mhux applikabbli
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               L-Artikolu 1 jistabbilixxi s-suġġett tar-Regolament propost, jiġifieri li jiġu stabbiliti regoli u proċeduri biex jiġi żgurat eżerċizzju effettiv u f’waqtu tad-drittijiet tal-Komunità fl-infurzar u l-implimentazzjoni tal-Ftehim dwar il-Kummerċ u l-Kooperazzjoni. 
            
            
               Dawn id-drittijiet jistgħu jiġu eżerċitati permezz tal-miżuri unilaterali kif imfassra fit-tieni paragrafu ta’ dak l-Artikolu, f’konformità mar-regoli stabbiliti fl-Artikolu 2 u l-proċedura tal-kumitat stabbilità fl-Artikolu 3. 
            
            
               
                  Fl-aħħar nett, l-Artikolu 5 jipprevedi rieżami ta’ dan ir-Regolament mill-Kummissjoni fi żmien ħames snin mid-dħul fis-seħħ tiegħu, sabiex jiġi żgurat li jibqa’ adattat għall-iskop tiegħu.
               
            
            
               2022/0070 (NLE)
            
            
               Proposta għal
            
            
               REGOLAMENT TAL-KUNSILL
            
            
               li jistabbilixxi r-regoli għall-eżerċizzju tad-drittijiet tal-Komunità fl-implimentazzjoni tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa, u r-Renju Unit tal-Gran Brittanja u l-Irlanda ta’ Fuq, min-naħa l-oħra
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikoli 7, 47 u 48 flimkien mal-Artikolu 106a tiegħu,
            
            
               Wara li kkunsidra l-proposta tal-Kummissjoni Ewropea, 
            
            
               Wara li kkonsulta lill-Kumitat Xjentifiku u Tekniku,
            
            
               (1)Fid-29 ta’ Diċembru 2020, il-Kummissjoni kkonkludiet, f’isem il-Komunità Ewropea tal-Enerġija Atomika (“il-Komunità”), il-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra
                  5
                (il-“Ftehim dwar il-Kummerċ u l-Kooperazzjoni”). Il-Ftehim dwar il-Kummerċ u l-Kooperazzjoni applika b’mod proviżorju mill-1 ta’ Jannar 2021 u daħal fis-seħħ fl-1 ta’ Mejju 2021. Il-Ftehim dwar il-Kummerċ u l-Kooperazzjoni jkopri kwistjonijiet li jaqgħu taħt il-kompetenzi tal-Komunità, jiġifieri l-assoċjazzjoni mal-Programm ta' Riċerka u Taħriġ tal-Euratom u mal-Impriża Konġunta Ewropea għall-ITER u l-Iżvilupp tal-Enerġija mill-Fużjoni rregolata mill-Ħames Parti tal-Ftehim dwar il-Kummerċ u l-Kooperazzjoni (Parteċipazzjoni fi programmi tal-Unjoni, ġestjoni finanzjarja tajba u dispożizzjonijiet finanzjarji).
            
            
               (2)Il-Ftehim dwar il-Kummerċ u l-Kooperazzjoni jipprevedi li l-Partijiet jistgħu jadottaw miżuri unilaterali, b’mod partikolari fir-rigward tas-sospensjoni ta’ ċerti obbligi skont il-Ftehim, fil-każijiet speċifiċi u soġġett għall-kundizzjonijiet u l-proċeduri stabbiliti fih. Fir-rigward ta’ kwistjonijiet li jaqgħu taħt it-Trattat Euratom, jistgħu jiġu adottati miżuri unilaterali mill-Komunità fil-każijiet u skont il-kundizzjonijiet stabbiliti fl-Artikoli 718 u 719 tal-Ftehim dwar il-Kummerċ u l-Kooperazzjoni. Il-miżuri unilaterali inkwistjoni jikkonċernaw is-sospensjoni parzjali jew totali tal-parteċipazzjoni tar-Renju Unit fil-programmi tal-Unjoni kif ukoll it-terminazzjoni parzjali jew totali tagħha. 
            
         
         
            
               (3)Jekk tinqala’ l-ħtieġa li jiġu protetti l-interessi tagħha fl-implimentazzjoni tal-Ftehim dwar il-Kummerċ u l-Kooperazzjoni, il-Komunità għandha tkun f’pożizzjoni li tagħmel użu xieraq mill-istrumenti disponibbli għaliha malajr u b’mod proporzjonat, effettiv u flessibbli, filwaqt li tinvolvi bis-sħiħ lill-Istati Membri. Huwa għalhekk meħtieġ li jiġu stabbiliti regoli u proċeduri li jirregolaw l-adozzjoni ta’ miżuri unilaterali fl-eżerċizzju tad-drittijiet tal-Komunità skont il-Ftehim dwar il-Kummerċ u l-Kooperazzjoni.
            
            
               (4)Jenħtieġ li l-miżuri unilaterali jkunu limitati għal dak li huwa strettament meħtieġ biex jintlaħaq l-għan tagħhom, b’kont meħud tal-ħsara attwali jew potenzjali għall-interessi Komunitarji li jirriżultaw mill-każ. Jenħtieġ li dawn jissodisfaw il-kundizzjonijiet stabbiliti fl-Artikoli 718 u 719 tal-Ftehim dwar il-Kummerċ u l-Kooperazzjoni. 
            
            
               (5)Ir-regoli u l-proċeduri stabbiliti f’dan ir-Regolament għandhom ikunu lex specialis fir-rigward ta’ kwalunkwe dispożizzjoni tal-liġi Komunitarja li tirregola l-istess suġġett. 
            
            
               (6)Sabiex jiġi żgurat li dan ir-Regolament jibqa’ adatt għall-iskop tiegħu, jenħtieġ li l-Kummissjoni twettaq, fi żmien ħames snin mid-dħul fis-seħħ tiegħu, rieżami tal-ambitu u l-implimentazzjoni tiegħu u tirrapporta s-sejbiet tagħha lill-Kunsill u lill-Parlament Ewropew.
            
            
               (7)Sabiex jiġu żgurati kundizzjonijiet uniformi għall-implimentazzjoni ta’ dan ir-Regolament, u b’mod partikolari sabiex jiġi żgurat l-eżerċizzju rapidu, effettiv u flessibbli tad-drittijiet korrispondenti tal-Komunità skont il-Ftehim dwar il-Kummerċ u l-Kooperazzjoni, jenħtieġ li jiġu kkonferiti setgħat ta’ implimentazzjoni lill-Kummissjoni biex tadotta miżuri unilaterali u biex tagħti effett lil dawk il-miżuri kif meħtieġ fl-ordni legali intern tal-Komunità. Dawk is-setgħat jenħtieġ li jestendu wkoll għall-modifika, is-sospensjoni jew it-tħassir tal-miżuri adottati. Jenħtieġ li dawn ikunu eżerċitati f’konformità mar-Regolament (UE) Nru 182/2011 tal-Parlament Ewropew u tal-Kunsill
                  6
               . Minħabba li l-miżuri previsti jinvolvu l-adozzjoni ta’ atti ta’ ambitu ġenerali, jenħtieġ li l-proċedura ta’ eżami tintuża għall-adozzjoni ta’ dawk il-miżuri. Jenġtieġ li l-Kummissjoni tadotta atti ta’ implimentazzjoni applikabbli minnufih fejn, f’każijiet debitament ġustifikati, raġunijiet imperattivi ta’ urġenza jirrikjedu dan għall-protezzjoni xierqa tal-interessi tal-Komunità. 
            
            
               (8)Il-Parlament Ewropew ġie kkonsultat fuq bażi volontarja u ta opinjoni
                  7
               ,
            
            
               ADOTTA DAN IR-REGOLAMENT:
            
            
               Artikolu 1 
                  Suġġett u ambitu
            
            
               1.Dan ir-Regolament jistabbilixxi r-regoli u l-proċeduri biex jiżgura eżerċizzju effettiv u tempestiv tad-drittijiet tal-Komunità fl-implimentazzjoni tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa, u r-Renju Unit tal-Gran Brittanja u l-Irlanda ta’ Fuq, min-naħa l-oħra (“il-Ftehim dwar il-Kummerċ u l-Kooperazzjoni”).
            
            
               2.Dan ir-Regolament japplika għall-miżuri li ġejjin adottati mill-Komunità abbażi tal-Artikoli 718 u 719 tal-Ftehim dwar il-Kummerċ u l-Kooperazzjoni:
            
            
               (a)is-sospensjoni tal-applikazzjoni tal-Protokoll I tal-Ftehim dwar il-Kummerċ u l-Kooperazzjoni, fir-rigward ta’ programm jew attivitajiet Komunitarji, jew b’mod eċċezzjonali partijiet minnhom;
            
            
               (b)it-terminazzjoni tal-applikazzjoni tal-Protokoll I tal-Ftehim dwar il-Kummerċ u l-Kooperazzjoni, fir-rigward ta’ programm jew attivitajiet Komunitarji, jew b’mod eċċezzjonali partijiet minnhom.
            
            
               Artikolu 2 
                  Eżerċizzju tad-drittijiet tal-Komunità
            
            
               1.Minkejja kwalunkwe dispożizzjoni tal-liġi Komunitarja adottata skont l-Artikoli 7, 47 u 48 tat-Trattat Euratom, il-Kummissjoni għandha tingħata s-setgħa li tadotta l-miżuri msemmija fl-Artikolu 1(2) ta’ dan ir-Regolament, u li tagħti effett lil dawk il-miżuri, permezz ta’ atti ta’ implimentazzjoni. 
            
            
               2.Il-Kummissjoni għandha tingħata s-setgħa li temenda jew tħassar il-miżuri msemmija fil-punt (a) tal-Artikolu 1(2) permezz ta’ atti ta’ implimentazzjoni. 
            
            
               3.Meta jkun hemm tħassib partikolari ta’ Stat Membru wieħed jew aktar fir-rigward ta’ bidla sinifikanti fil-kundizzjonijiet imsemmija fil-punti (a) sa (c) tal-Artikolu 718(1) tal-Ftehim dwar il-Kummerċ u l-Kooperazzjoni, dak jew dawk l-Istati Membri jistgħu jitolbu lill-Kummissjoni tissospendi l-parteċipazzjoni tar-Renju Unit fil-programm jew programmi Komunitarji kkonċernati f’konformità mal-paragrafu 1 ta’ dan l-Artikolu. Jekk il-Kummissjoni ma tweġibx b’mod pożittiv għal tali talba, din għandha tinforma lill-Kunsill fi żmien opportun bir-raġunijiet tagħha.
            
            
               4.L-atti ta’ implimentazzjoni msemmija fil-paragrafi 1 u 2 ta’ dan l-Artikolu għandhom jiġu adottati f’konformità mal-proċedura ta’ eżami msemmija fl-Artikolu 3(2).
            
            
               5.Għal raġunijiet imperattivi ta’ urġenza debitament ġustifikati, il-Kummissjoni għandha tadotta atti ta’ implimentazzjoni applikabbli minnufih f’konformità mal-proċedura msemmija fl-Artikolu 3(3). 
            
            
               Artikolu 3 
                  Proċedura ta’ kumitat
            
            
               1.Il-Kummissjoni għandha tiġi assistita mill-Kumitat tar-Renju Unit. Dak il-kumitat għandu jkun kumitat fis-sens tar-Regolament (UE) Nru 182/2011.
            
         
         
            
               2.Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.
            
            
               3.Fejn issir referenza għal dan il-paragrafu, għandu japplika l-Artikolu 8 tar-Regolament (UE) Nru 182/2011, flimkien mal-Artikolu 5 tiegħu.
            
            
               Artikolu 4 
                  Rieżami
            
            
               Sa [Uffiċċju tal-Pubblikazzjonijiet: Jekk jogħġbok daħħal id-data ħames snin wara d-dħul fis-seħħ ta’ dan ir-Regolament], il-Kummissjoni għandha tippreżenta rapport lill-Kunsill u lill-Parlament Ewropew dwar l-applikazzjoni ta’ dan ir-Regolament.
            
            
               Artikolu 5
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Il-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra (il-“Ftehim dwar il-Kummerċ u l-Kooperazzjoni”). Ftehim konkluż, rigward kwistjonijiet li jaqgħu taħt it-Trattat tal-Euratom, skont id-Deċiżjoni tal-Kummissjoni (Euratom) 2020/2255 tad-29 ta' Diċembru 2020 dwar il-konklużjoni, mill-Kummissjoni Ewropea, u l-applikazzjoni proviżorja tal-Ftehim bejn il-Gvern tar-Renju Unit tal-Gran Brittanja u l-Irlanda ta’ Fuq u l-Komunità Ewropea tal-Enerġija Atomika għall-Kooperazzjoni dwar l-Użi Sikuri u Paċifiċi tal-Enerġija Nukleari u dwar il-konklużjoni, mill-Kummissjoni Ewropea, f’isem il-Komunità Ewropea tal-Enerġija Atomika, u l-applikazzjoni proviżorja tal-Ftehim ta’ Kummerċ u Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra (ĠU L 445, 31.12.2020, p. 2). Il-Ftehim kien japplika b’mod proviżorju mill-1 ta’ Jannar 2021 u daħal fis-seħħ fl-1 ta’ Mejju 2021.
               
               
                  
                     (2)
                  
                        Id-Deċiżjoni tal-Kunsill (UE) 2021/689 tad-29 ta’ April 2021 dwar il-konklużjoni, f’isem l-Unjoni, tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra, u tal-Ftehim bejn l-Unjoni Ewropea u r-Renju Unit tal-Gran Brittanja u l-Irlanda ta’ Fuq dwar il-proċeduri ta’ sigurtà għall-iskambju u għall-protezzjoni ta’ informazzjoni klassifikata, ĠU L 149, 30.4.2021, p. 2,
               
               
                  
                     (3)
                  
                        Dikjarazzjoni tal-Kummissjoni u tal-Kunsill dwar il-monitoraġġ u l-implimentazzjoni tal-Ftehim dwar il-Kummerċ u l-Kooperazzjoni, paragrafu 3.
               
               
                  
                     (4)
                  
                        Ftehim konkluż skont id-Deċiżjoni tal-Kummissjoni (Euratom) 2020/2255. 
               
               
                  
                     (5)
                  
                        ĠU L 149, 30.4.2021, p. 10.
               
               
                  
                     (6)
                  
                        Ir-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta' kontroll mill-Istati Membri tal-eżerċizzju mill-Kummissjoni tas-setgħat ta' implimentazzjoni (ĠU L 55, 28.2.2011, p. 13).
               
               
                  
                     (7)
                  
                        […]